
Borzavár Községi Önkormányzat Képviselő-testülete - a szociális igazgatásról és szociális ellátásokról szóló 1993. évi III. törvény 60. § (1)-(7) bekezdései és a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.)  SzCsM rendelet 39 §-a alapján - a település falugondnoki szolgáltatásának szakmai programját az alábbiak szerint határozza meg.
A szakmai program Borzavár Községi Önkormányzat közigazgatási területén működő falugondnoki szolgáltatásra terjed ki.

I. A szolgáltatás fenntartója

A szolgáltatás megnevezése: Borzavári Falugondnoki Szolgálat 
Fenntartó: Borzavár Községi Önkormányzat
Székhelye: 8428 Borzavár, Fő út 43. 
Ügyfélfogadás helye: 8428 Borzavár, Fő út 43.
Képviselője: Dombi László István polgármester 
Elérhetősége (telefon): 88/ 582-930
E-mail: polghivborzavar@invitel.hu


II. A falugondnoki szolgáltatás célja


A falugondnoki szolgáltatás célja Borzavár, mint kistelepülésnek az intézmény- és szolgáltatások hiányából és a közösségi közlekedés nehézségéből eredő hátrányainak enyhítése, a településen élőknek az alapvető és egyéni szükségletekhez, szolgáltatásokhoz és egyéb ellátáshoz jutásának elősegítése és a hozzájutás biztosítása, a jobb életminőség elérése, továbbá közösségfejlesztés. 


Ezen fő célok érdekében Borzavár Községi Önkormányzat a falugondnoki szolgálat létrehozásával, működtetésével és fenntartásával a következőket kívánja elérni: 

· a település demográfiai, társadalmi hanyatlásának megállítása, e folyamat visszaszorítása, a település népességmegtartó erejének növelése,
· a település és a lakosság elszigeteltségének mérséklése,
· a lakosság életfeltételének javítása, a településen a jobb életminőség elérése,
· a közszolgáltatásokhoz való hozzájutás elősegítése,
· az önkormányzat által nyújtandó szociális alapellátások kiépítésének és működtetésének elősegítése,
· az esélyegyenlőség feltételeinek megteremtése, javítása,
· a települési funkciók bővítése,
· a közösség fejlesztése, a helyi társadalom és a civil szféra erősítése,
· helyi adottságokhoz és sajátosságokhoz igazodó egyéni és közösségi szintű igények kielégítése,- az esélyegyenlőség feltételeinek megteremtése, javítása,
· a meglévő önkormányzati vagyon állagmegóvása, növelése,
· az egyházakkal való együttműködés erősítése,
· fenntartható fejlődés, környezettudatos szemléletformálás.

A falugondnoki szolgálat a településen felmerülő helyi szükségletek alapján

– közvetlen, személyes alapszolgáltatásokat (ezen belül alap- és kiegészítő feladatokat), valamint
– az önkormányzati feladatok megoldását segítő, közvetett szolgáltatásokat végez.

A szolgáltatás igénybevételére jogosultak köre: 
Borzavár községben életvitelszerűen élő lakos(ok), akiknek a szociális körülményei, ezen belül koruk, egészségi állapotuk és egyéb aktuális élethelyzetük alapján alkalmilag vagy tartósan jogosulttá válnak a falugondnoki szolgáltatás igénybevételére.

A falugondnoki szolgáltatás valamennyi eleme térítésmentes.


III.
 A megvalósítani kívánt program konkrét bemutatása, 
a létrejövő kapacitások, 
 a nyújtott szolgáltatáselemek, tevékenységének leírása

1. Szállítás

A javak vagy szolgáltatások eljuttatása az igénybe vevőhöz, vagy az igénybe vevő eljuttatása a közszolgáltatások, szolgáltatások, munkavégzés, közösségi programok, családi kapcsolatok helyszínére, ha szükségleteiből adódóan mindezek más módon nem oldhatóak meg.


1.1. A falugondnoki szolgálat közvetlen, 
személyes szolgáltatások körébe tartozó alapfeladatai

1.1.1. Közreműködés az étkeztetésben

A feladatellátás tartalma, módja:
A falugondnok kiemelt – a vonatkozó rendeletben közvetlen alapfeladatként definiált – feladata az igénybevevők részére a napi egyszeri meleg étel éthordóban vagy egyszer használatos edényzetben történő házhoz szállítása.

A meleg ételt az Önkormányzat a községgel szomszédos Zirc városban található Szent Bernát Idősek Otthona szolgáltató által működtetett konyháról (Zirc, Köztársaság u. 2.) szállítja minden nap. Az Önkormányzat a szolgáltatótól mind normál, mind pedig speciális ebédet vásárol.
Az étkezés igénylése Borzavár Községi Önkormányzat Képviselő-testületének a szociális, gyermekvédelmi és személyes gondoskodást nyújtó ellátásokról szóló 5/2015.(II.27.) önkormányzati rendeletében foglaltak szerint történik. 
Az igénylők az ellátásra vonatkozó kérelmüket írásban a ZKÖH Borzavári Kirendeltségén 8428 Borzavár, Fő út 43. szám alatti címen nyújthatják be az erre a célra rendszeresített formanyomtatványon. Az igénylőnek nyilatkoznia kell, hogy más szolgáltatótól vesz-e igénybe más szociális alapszolgáltatást.
Az ellátást kezdeményezheti még a háziorvos és a lakókörnyezetből bárki, aki ellátatlan, idős, vagy szociálisan rászorult személyt észlel. 

A falugondnok kapcsolódó feladata a szolgáltatást igénybe vevőkkel való beszélgetés során a további alapellátási igények felmérése és továbbítása a fenntartó felé. A falugondnok a további szolgáltatásokra vonatkozó igényeket továbbítja, és javaslatot tesz a fenntartónak azok megoldására.  

A feladatellátás rendszeressége: 
Munkanapokon naponta (hétfőtől-péntekig) nyújtott szolgáltatás
Az ellátottak köre: 
Azok, akik szociálisan rászorultak, illetve koruk vagy egészségi állapotuk, fogyatékosságuk, pszichiátriai betegségük, szenvedélybetegségük, vagy hajléktalanságuk miatt – tartósan vagy átmeneti jelleggel - nem képesek gondoskodni a legalább napi egyszeri meleg étkezésről, valamint az alapvető élelmiszerek beszerzéséről.


1.1.2. Közreműködés a házi segítségnyújtás biztosításában

A feladatellátás tartalma, módja:
A házi segítségnyújtás keretében a falugondnoki szolgálat azon szükségletek kielégítésében nyújt segítséget, amelyeket az ellátásban részesülő a saját háztartásában nem tud megoldani: igénybevevő eljuttatása a közszolgáltatások, közösségi programok helyszínére.

A szociális segítő és a személyi gondozó szállítása, eljuttatása a szolgáltatást igénylőhöz.

A falugondnok a bevásárlási kérelmeket írásban rögzíti, a vásárlás igénylőjétől előleget vesz át, és a kért árucikkeket helyben vagy az útja során érintett más településen vásárolja meg. A vásárlásról köteles nyugtát kérni, és a vásárolt árucikkekre az igénybevevőtől kapott készpénzzel a bizonylat átadásával – a beszerzett termék átadásával egyidejűleg – elszámolni. A beszerzett áru átvételére és igazolására átvételi tanúsítványt írat alá az igénylővel. 

A házi segítségnyújtás keretében a falugondnok azon feladatokat látja el, amelyek kívül esnek a képesített gondozók által végezhető feladatok (etetés, gyógyszerezés, személyi higiénia biztosítása, egészségügyi ellátások, stb.) körén. 
A falugondnoki szolgálat segítséget nyújthat a rászorultak fizikai erejét vagy mozgásképességét meghaladó feladatok megoldásában, a háztartási tevékenységben való közreműködés körében:
· ház körüli, szakképesítést nem igénylő feladatok (villanykörte, gázpalack, zár stb. cseréje), 
· nehezebb tárgyak mozgatása, fűnyírás, télen hóeltakarítás és síkosságmentesítés a lakás bejárata előtt (szükség esetén közhasznú munkások bevonásával)
· a napi életvitel fenntartásához szükséges alapvető élelmiszerek, vegyi áruk, fogyasztási cikkek stb. beszerzése, gyógyszerkiváltás,
· tüzelő behordása kályhához, egyedi fűtés beindítása (kivéve, ha ez a tevékenység egyéb szakmai kompetenciát igényel)
· kísérés

A feladatellátás rendszeressége: 
Naponta nyújtott szolgáltatás.
       
Az ellátottak köre: 
Fizikai, mentális és szociális állapotuk miatt rászoruló azon személyek, akik önmaguk ellátására saját erőből nem képesek, és mások róluk nem gondoskodnak. 


1.1.3. Az egészségügyi ellátáshoz való hozzájutás segítése

A feladatellátás tartalma, módja:
A feladat következő fő területeket érinti: 
- a betegek háziorvosi rendelésre, 
- egyéb egészségügyi intézménybe szállítását, valamint
- a gyógyszerek kiváltását, gyógyszertári készítmények, illetve a gyógyászati segédeszközök beszerzését.    

A falugondnoki szolgálat alapfeladata, hogy a településen élő betegek minél gyorsabban jussanak el a megfelelő orvoshoz, jussanak gyógyszereikhez.
A szállítási feladatot igény szerint kell ellátni, indokolt esetben a saját településen belül is. A településen kívüli betegszállítás esetén alkalmazkodni kell a rendelési időkhöz és a betegek számára előírt időpontokhoz. 
A falugondnoki szolgáltatást végző a betegszállítás tekintetében a kompetenciáját nem lépheti át, a sürgősségi betegszállítást nem helyettesítheti. Kizárólag járóbeteg-szállítást végezhet, kivéve, ha az orvos vagy mentő kihívására, illetve megérkezésére időben nincs lehetőség. Fertőző beteg szállítását nem végezheti.

Az ellátást igénybevevő egészségügyi intézményekbe való szállítása előzetes időpont egyeztetés, orvosi beutaló alapján történik.
A falugondnok a gyógyszerkiváltást, a gyógyszertári készítmények és gyógyászati segédeszközök beszerzését az ellátottak igénye szerint végzi.
A receptek kiváltása és a gyógyszerek időben történő házhoz szállítása nagy segítséget jelent a gyógyszertár nélküli településen.  
A falugondnok köteles a gyógyszereket név szerint külön kezelni, csomagolni, a vásárlást követően elszámolni, melyet nyugtával/blokkal/számlával igazolnia szükséges. A beszerzett áru átvételére és igazolására átvételi tanúsítványt írat alá az igénylővel. 

A falugondnok munkájával hozzájárul a lakosok egészségi állapotának megőrzéséhez azáltal is, hogy aktívan részt vesz a betegségmegelőző tevékenységek, akciók szervezésében, tájékozódik és tájékoztatja a lakosságot a szűrővizsgálatok lehetőségéről, helyszínéről, időpontjáról.

A feladatellátás rendszeressége: 
Folyamatos.

Az ellátottak köre: 
Betegek, mozgáskorlátozottak, kismamák, kisgyermekes családok, idősek, akik számára a közlekedés elsősorban egészségi állapotuk, életkoruk, egyéni élethelyzetük és szociális helyzetük miatt nehézséget okoz.


1.1.4. Gyermekszállítás, óvodások, iskolások szállítása

A feladatellátás tartalma:
a) Óvodába, iskolába szállítás:
A tömegközlekedési eszközök esetleges kiesése, hiányossága miatt a gyermekek biztonságos közlekedése érdekében a falugondnoki gépjármű részt vehet a gyermekek szállításában. 
A gyermekszállítási feladatok egyik része a tankötelezettség megoldásában történő segítségnyújtás.


b) Egyéb gyermekszállítás:
A gyermekszállítási feladatok másik része az aprófalvakban élő gyermekek esélyegyenlőségét biztosító szolgáltatásokhoz való hozzájutás segítése gyermekek részére. (pl. logopédiai és egyéb fejlesztő foglalkozások, pszichológus, úszásoktatás, zenetanulás, néptánc, sportolási lehetőségek, színház, bábszínház, mozi, a gyermekek iskolai rendezvényekre, versenyekre, ünnepségekre való szállítása)

A feladatellátás rendszeressége:
Igény szerint.

Az ellátottak köre: 
A tankötelezettségi korba tartozó óvodás, iskolás gyermekek, fiatalok.


1.2. A falugondnoki szolgálat közvetlen, 
személyes szolgáltatásokon belüli kiegészítő feladatai

1.2.1. A közösségi, művelődési, sport- és szabadidős rendezvények szervezése, segítése 

A feladatellátás tartalma, módja:
A falugondnoki szolgálat egyik fő célja a településen élők életminőségének javítása. Ez jelenti a helyi társadalom demokratikus működéséből fakadó élénk közéletet, civil szervezetek létét és működését, amit a szolgálat fenntartója támogathat. A feladat elvégzésében nagy szerepe van a falugondnoknak, aki ismeri a település lakóit és szükségleteit, élvezi bizalmukat, és könnyen aktivizálható kapcsolatrendszerrel kell rendelkeznie. E feltételek megléte esetén lehet a helyi közélet motorja, illetve a közéleti események szervezője. Feladatainak egy része a gépjárművel történő szállítás (helyi egyesületek, dalkör, nyugdíjasok, sportolók, illetve a rendezvényekre más települések közösségei, valamint a rendezvényekkel kapcsolatos beszerzések, helyszín biztosítása, berendezése, stb.) megoldása. A feladatok más része a rendezvények szervezésével, népszerűsítésével kapcsolatos.      
A falugondnok tevékenysége a településen kívüli közösségi, kulturális események szervezésére is kiterjed, azoknak rendszeres szervezője lehet: színházlátogatás, nyugdíjasok kirándulása, gyógyfürdőbe, egyházi eseményekre (búcsú)  történő szállítás.  

A feladatellátás rendszeressége: 
Alkalomszerűen.

Az ellátottak köre:
A település lakosai, közösségei.


1.2.2. Egyéni hivatalos ügyek intézésének segítése, lakossági igények továbbítása

A feladatellátás tartalma, módja:
Segítségnyújtás a lakosság hivatalos ügyeinek intézésében, amely történhet a szolgáltatást igénylők adott hivatalokba (pl. Zirci Közös Önkormányzati Hivatal Zirci székhelyére, Borzavári Kirendeltségébe, a Veszprém Megyei Kormányhivatal Zirci Járási Hivatalába), intézményekbe történő szállításával, illetve az ügyek falugondnokok által történő elintézésével. Ide tartozik a különféle ügyek elintézéséről (milyen ügyben hova kell fordulni, hol, milyen dokumentumokat kell beszerezni, illetve benyújtani) való tájékozódás és tájékoztatás is. 
A falugondnok munkája során köteles a lakosságot érintő gondokat az önkormányzat felé tolmácsolni, valamint az önkormányzat intézkedéseit a lakossággal megismertetni, és a visszajelzéseket továbbítani. Feladatellátása során rendszeres kapcsolatban van a lakossággal, problémáikat, kéréseiket meghallgatja. 
Az önkormányzati munkát segíti a hivatal leveleinek, szórólapjainak kézbesítésével, a hirdetmények hirdetőtáblára történő kihelyezésével.

A feladatellátás rendszeressége: 
Alkalomszerűen.

Az ellátottak köre: 
A település lakosai, közösségei.

1.2.3. Közreműködés az egyéb alapszolgáltatásokhoz való hozzáférésben  

A feladatellátás tartalma, módja:
A falugondnok fontos feladata a szociális igazgatásról és a szociális ellátásokról szóló 1993. évi III. törvényben meghatározott szociális alapszolgáltatások, valamint a Zirci Önkormányzati Szolgáltató Központ Család- és Gyermekjóléti Központ (Zirc, Alkotmány u. 14.) tanácsadásai, illetve speciális szolgáltatásai, vagy a Zirci Önkormányzati Szolgáltató Központ Család- és Gyermekjóléti Szolgálat (Zirc, Alkotmány u. 14.) családsegítés és gyermekjóléti szolgáltatásainak igénybevételéhez nyújtott segítség, az ezen intézményekkel, a családsegítő és esetmenedzserrel való folyamatos kapcsolattartás, igény esetén a szakemberek szállítása. 
 
A falugondnok munkája során folyamatosan figyelemmel kíséri a lakosság, és különösen a veszélyeztetett családok életkörülményeit. Észlelnie kell a veszélyhelyzeteket, a különböző szenvedélybetegségeket (alkohol, drog stb.). 
Figyelemmel kell lennie a felnőttek és gyermekek helyzetére, az esetleges a családon belüli erőszakra vagy gyermekbántalmazásra. Amennyiben ilyen esetek tudomására jutnak, azonnal köteles jelezni a falugondnoki szolgáltatást fenntartó Önkormányzatnak, mint szociális szolgáltatónak azért, hogy a szükséges intézkedésekre (megelőzés, kríziskezelés, konfliktuskezelés) sor kerülhessen.

A falugondnok részt vesz a veszélyhelyzetek elhárítását célzó intézkedésekben (otthonba szállítás, család- és gyermekjóléti központtal vagy szolgáltatóval való együttműködés, a krízishelyzetben lévő családok szakemberekkel történő látogatása). 

A szállítási szolgáltatás a rászorult lakosok, hozzátartozóik jelzése alapján vehető igénybe. 

Figyelemmel kíséri az egyedül élőket, esetleg egészségromlásukról tájékoztatja a háziorvost. Amennyiben azt tapasztalja, hogy önmagukról saját háztartásukban már segítséggel sem képesek gondoskodni, megteszi a szükséges lépéseket. A magatehetetlen személyek esetében gondoskodik szükség esetén háziorvos vagy mentő, továbbá a hozzátartozó értesítéséről. 

A feladatellátás rendszeressége:
Alkalomszerűen.

Az ellátottak köre:
A településen élő szociális, egészségügyi és mentálhigiénés problémák miatt veszélyeztetett, illetve krízishelyzetbe került személyek, családok.
1.2.4. Egyéb lakossági szolgáltatások biztosításában való közreműködés

A feladatellátás tartalma, módja:
Azok a feladatok tartoznak ide, amelyek közvetlenül egyik korábban felsorolt feladathoz sem tartoznak: 
Napi beszerzések: a mindennapi megélhetéshez szükséges áruk (pl. alapvető élelmiszerek beszerzése és házhoz szállítása)
Nagybevásárlás: az igénybevevők áruházakba való eljuttatásával vagy – megbízásuk alapján – a falugondnok által történő nagyobb tételben történő egyidejű beszerzések, melyek egyik célja az ellátottak korlátozott anyagi lehetőségeinek kímélése a nagybani bevásárlással elérhető megtakarítással (nyáron cukor- és gyümölcsbeszerzés, pl. „szedd magad akciók” helyszínére szállítás, télen a disznóvágással kapcsolatos beszerzések, ünnepi bevásárlások (karácsony, szilveszter, húsvét)). 
A saját fogyasztás céljára háziállatot tartó lakosok számára táp, állatgyógyszerek és az állattartáshoz szükséges egyéb eszközök, gépek beszerzése és házhoz szállítása.
Tartós fogyasztási cikkek, háztartási és mezőgazdasági kisgépek szervizbe szállítása.

A feladatellátás rendszeressége:
Alkalomszerűen.

Az ellátottak köre: 
Azok a rászorultak, akik a fenti szolgáltatásokat igénylik, s azok teljesítéséről más módon nem tudnak gondoskodni, illetve az számukra aránytalan terhet jelentene.

A falugondnoki szolgálat egyik legfontosabb célcsoportja az időskorúak köre, a számukra nyújtott szolgáltatások elsőbbséget élveznek. Cél, hogy megkapják azon segítő szolgáltatásokat, amelyek révén minél hosszabb ideig otthonukban, megszokott lakókörnyezetükben élhessenek, és – egészségi állapotuk függvényében – legyen lehetőségük a helyi köz- és kulturális életben, programokban is aktívan részt venni.


1.3. A falugondnoki szolgálat által nyújtott közvetett – az önkormányzati 
feladatok megoldását segítő – szolgáltatások

1.3.1. Önkormányzati információk közvetítése a lakosság részére

A feladatellátás tartalma, módja:
A falugondnok – amennyiben ez nem a személyes segítségnyújtás rovására történik, közreműködhet azon önkormányzati feladatok megoldásában is, amelyeknek célja szintén a község lakosságának minél jobb ellátása, tájékoztatása, de amely feladatokat nem személyesen és közvetlenül az egyes rászorulók, igénybevevők számára végzi. Ilyen feladatok lehetnek: 
· a gyermekétkeztetésben való közreműködés: az étel szállítása a Zirci Benedek Elek Óvoda és Bölcsőde Borzavári Manókert Óvoda tagintézménybe (Borzavár, Hóvirág u. 8.) és a Borzavár-Porvai Német Nemzetiségi Nyelvoktató Általános Iskolába (Borzavár, Alkotmány u. 1.),
· a település ellátását, működését szolgáló anyag- és árubeszerzés az önkormányzat és intézményei számára,
· önkormányzati, intézményi információk közvetítése a lakosság részére (írásos anyagok, szórólapok terjesztése – a helyi hirdetőtáblákon való elhelyezés, illetve a szórólapok házhoz juttatása), hangosbemondón történő tájékoztatás. 
· a szolgálat működtetésével kapcsolatos teendők ellátása.

A feladatellátásának módja a fenntartó utasításai alapján történik, összehangolva a falugondnoki szolgáltatás személyes szolgáltatást jelentő alapfeladataival. 

A feladatellátás rendszeressége: 
Folyamatos

A szolgáltatást igénybe vevők köre: 
A települési önkormányzat és intézményei.    

1.4. A falugondnoki szolgálat által nyújtott egyéb szolgáltatások

A feladatellátás tartalma, módja:
A falugondnoki szolgálat a falugondnoki gépjárművel a személyes szociális segítségnyújtást végezve egyúttal részét képezi annak a közlekedési rendszernek, amelynek révén a helyi lakosság általános szükségleteinek kielégítését az emberek szállításával segíti. Településenként, a földrajzi és tömegközlekedési adottságoktól függően változó mértékben a falugondnoki szolgálat közreműködik a településen élők tömegközlekedéshez való hozzájutásában.
A tömegközlekedés elégtelensége (ritka járatok, vasútállomások és a volánbuszok megállóinak távolsága) okot adhat a falugondnoki tevékenységi kör közlekedési szolgáltatásokkal történő bővítésére. A falugondnoki szolgálat menetrendszerű járatot nem üzemeltethet, a tömegközlekedéshez való csatlakozás biztosítása az alapfeladatokat nem akadályozhatja. A közlekedési szolgáltatásokhoz való kapcsolódás az egyedi eseteket preferálja (késői járatokhoz, iskolások közlekedéséhez való igazodás).  
A falugondnoki szolgálat a foglalkoztatás elősegítése érdekében közreműködik az álláskeresők munkaügyi kirendeltségre szállításában.

A feladatellátásának módja a fenntartó utasításai alapján történik, összehangolva a falugondnoki szolgáltatás személyes szolgáltatást jelentő alapfeladataival. 

A feladatellátás rendszeressége: 
Folyamatos

 A szolgáltatást igénybe vevők köre: A település rászorult lakosai, akik számára a közlekedés más módon történő megoldása aránytalanul nagy terhet jelentene, valamint a település azon lakosai, akik munkavállalásukat csak így tudják megoldani, illetve akik számára a munkába járás más módon történő megoldása aránytalanul nagy terhet jelentene.    


2. Megkeresés

Szociális problémák által érintett vagy veszélyeztetett azon egyének közvetlen, illetve közvetett módon történő elérése vagy felkutatása (a releváns szolgáltatásokhoz való hozzájuttatás céljából), akik vélhetően jogosultak egy adott szolgáltatásra, de azt bármilyen okból elérni nem tudják.

2.1. A falugondnoki szolgálat közvetlen, 
személyes szolgáltatások körébe tartozó alapfeladatai

2.1.1. Közreműködés az étkeztetésben

A feladatellátás tartalma, módja:
A falugondnok szállításon kívüli feladata a településen élő lakosokkal való kommunikáció során a további étkezési igények felmérése és továbbítása az Önkormányzat, mint szociális szolgáltató felé, továbbá a szervezésben való részvétel.

A feladatellátás rendszeressége: 
Munkanapokon naponta (hétfőtől-péntekig) nyújtott szolgáltatás

Az ellátottak köre: 
Azok, akik szociálisan rászorultak, illetve koruk vagy egészségi állapotuk, fogyatékosságuk, pszichiátriai betegségük, szenvedélybetegségük, vagy hajléktalanságuk miatt – tartósan vagy átmeneti jelleggel - nem képesek gondoskodni a legalább napi egyszeri meleg étkezésről, valamint az alapvető élelmiszerek beszerzéséről.

2.1.2. Közreműködés a házi segítségnyújtás biztosításában

A feladatellátás tartalma, módja:
A falugondnok napi szinten figyelemmel kíséri az idős, egészségi állapotuk miatt mozgásukban korlátozott vagy egyedül élő személyeket. Szükség szerint jelzéssel él a Zirci Önkormányzati Szolgáltató Központ Családsegítő és Gyermekjóléti Szolgálat (Zirc, Alkotmány u. 14.) családsegítője, vagy a Zirci Járás Szociális Szolgáltató Központ (Zirc, Ady E. u. 3.) intézményvezetője, mint házi segítségnyújtás feladatot ellátó felé. 
A folyamatos ellátást, gondozást igénylő személyek esetében gondoskodik a hozzátartozók értesítéséről, vagy hozzátartozó hiányába a fenntartó Önkormányzat segítségével eljár az ellátott személy intézményi elhelyezésében.

A katasztrófavédelmi- és veszélyhelyzetek kivédésére, szélsőséges időjárási körülmények esetére hasznos tanácsokat közvetít az idősek részére. 

A feladatellátás rendszeressége: 
Naponta nyújtott szolgáltatás.
       
Az ellátottak köre: 
Fizikai, mentális és szociális állapotuk miatt rászoruló azon személyek, akik önmaguk ellátására saját erőből nem képesek, és mások róluk nem gondoskodnak. 

2.1.3. Közreműködés a közösségi és szociális információk szolgáltatásában

A feladatellátás tartalma, módja:
A szociális biztonság megteremtéséhez és a helyi közösségi életbe való bekapcsolódáshoz szükséges információk eljuttatása a település lakói számára. 
A falugondnok feladata: a helyben vagy a legközelebbi település(ek)en elérhető szolgáltatások igénybevételének lehetőségeire vonatkozó információforrások és információk felkutatása, és a lakosság ezek alapján történő megfelelő tájékoztatása.

A feladatellátás rendszeressége: 
Folyamatos.
Az ellátottak köre: 
A közösségi és szociális ellátásokra vonatkozó információkat igénylők.


2.1.4. Az egészségügyi ellátáshoz való hozzájutás segítése

A feladatellátás tartalma, módja:
A falugondnok a sokrétű munkájának köszönhetően napi szinten kapcsolatban van a település lakosaival, így lehetősége van figyelemmel kísérni az egyedül élőket, főként az idős embereket.
Figyelemmel kíséri az egyedül élőket, esetleg egészségromlásukról tájékoztatja a háziorvost. Amennyiben azt tapasztalja, hogy önmagukról saját háztartásukban már segítséggel sem képesek gondoskodni, megteszi a szükséges lépéseket. A magatehetetlen személyek esetében gondoskodik szükség esetén háziorvos vagy mentő, továbbá a hozzátartozó értesítéséről. 

Prevenciós célzattal segíti a település lakosait egészségi állapotuk megőrzését azzal, hogy részt vesz a szűrővizsgálatok szervezésében, és tájékoztatja a lakosságot a lehetőségekről.

A feladatellátás rendszeressége: 
Folyamatos.
       
Az ellátottak köre: 
Idősek, betegek, mozgásukban korlátozott személyek.


2.1.5. Közreműködés az egyéb alapszolgáltatásokhoz való hozzáférésben  

A feladatellátás tartalma, módja:
A falugondnok munkája során folyamatosan figyelemmel kíséri a lakosság, és különösen a veszélyeztetett családok életkörülményeit. Észlelnie kell a veszélyhelyzeteket, a különböző szenvedélybetegségeket (alkohol, drog stb.). 
Figyelemmel kell lennie a felnőttek és gyermekek helyzetére, az esetleges a családon belüli erőszakra vagy gyermekbántalmazásra. Amennyiben ilyen esetek tudomására jutnak, azonnal köteles jelezni a falugondnoki szolgáltatást fenntartó Önkormányzatnak, mint szociális szolgáltatónak azért, hogy a szükséges intézkedésekre (megelőzés, kríziskezelés, konfliktuskezelés) sor kerülhessen.

A feladatellátás rendszeressége:
Alkalomszerűen.

Az ellátottak köre:
A településen élő szociális, egészségügyi és mentálhigiénés problémák miatt veszélyeztetett, illetve krízishelyzetbe került személyek, családok.



3. Közösségi fejlesztés


Egy településrész, település vagy térség lakosságát érintő integrációs szemléletű, bátorító- ösztönző, informáló, kapcsolatszervező tevékenység, amely különböző célcsoportokra vonatkozó speciális igényeket tár fel, szolgáltatásokat kezdeményez, közösségi együttműködéseket valósít meg.


3.1. A falugondnoki szolgálat közvetlen, 
személyes szolgáltatásokon belüli kiegészítő feladatai

3.1.1. A közösségi, művelődési, sport- és szabadidős rendezvények szervezése, segítése 

A feladatellátás tartalma, módja:
A falugondnoki szolgálat egyik fő célja a településen élők életminőségének javítása. Ez jelenti a helyi társadalom demokratikus működéséből fakadó élénk közéletet, civil szervezetek létét és működését, amit a szolgálat fenntartója támogathat. 
A feladat elvégzésében nagy szerepe van a falugondnoknak, aki ismeri a település lakóit és szükségleteit, élvezi bizalmukat, és könnyen aktivizálható kapcsolatrendszerrel kell rendelkeznie. E feltételek megléte esetén lehet a helyi közélet motorja, illetve a közéleti események szervezője. A feladata a rendezvények szervezésével, népszerűsítésével kapcsolatos.      

A feladatellátás rendszeressége: 
Alkalomszerűen.

Az ellátottak köre:
A település lakosai, közösségei.


3.2. A falugondnoki szolgálat által nyújtott közvetett – az önkormányzati 
feladatok megoldását segítő – szolgáltatások

3.2.1. Önkormányzati információk közvetítése a lakosság részére

A feladatellátás tartalma, módja:
A település lakosságát a falugondnok tájékoztatja az Önkormányzat által szervezett közösségi programokról. Szórólapokat oszt szét, ösztönzi a programokon való részvételt.
A feladatellátásának módja a fenntartó utasításai alapján történik, összehangolva a falugondnoki szolgáltatás személyes szolgáltatást jelentő alapfeladataival. 

A feladatellátás rendszeressége: 
Folyamatos

A szolgáltatást igénybe vevők köre: 
A település lakossága.


IV.  Más intézményekkel történő együttműködés módja

Borzavár Községi Önkormányzat a falugondnoki szolgáltatás biztosításával kapcsolatos munkája során együttműködik, és folyamatos munkakapcsolatot alakít ki – személyesen vagy telefonon - a szakintézményekkel, a civil, egyházi és gazdálkodó szervezetekkel.

a)  Zirci Benedek Elek Óvoda és Bölcsődével és a Borzavári Manókert Óvoda Tagóvoda       intézményvezetőjével alkalomszerűen, a Tagóvoda vezetőjével, óvónőjével és dadájával napi szinten történik a kapcsolattartás jelen szakmai programban meghatározott feladatok ellátására tekintettel.

b)  Borzavár-Porvai Német Nemzetiségi Nyelvoktató Általános Iskolával napi szinten történik a kapcsolattartás jelen szakmai programban meghatározott feladatok ellátására tekintettel.

c) Zirci Önkormányzati Szolgáltató Központ Család- és Gyermekjóléti Központ, valamint a Zirci Önkormányzati Szolgáltató Központ Család- és Gyermekjóléti Szolgálat szakembereivel alkalomszerűen történik a kapcsolattartás jelen szakmai programban meghatározott feladatok ellátására tekintettel.

d) Szent Bernát Idősek Otthona dolgozóival napi szinten, az élelmezésvezetőjével alkalomszerűen történik a kapcsolattartás jelen szakmai programban meghatározott feladatok ellátására tekintettel.

e) Zirci Járás Szociális Szolgáltató Központ szakembereivel alkalomszerűen történik a kapcsolattartás jelen szakmai programban meghatározott feladatok ellátására tekintettel.

f) Háziorvosi szolgálat háziorvosával, asszisztensével alkalomszerűen történik a kapcsolattartás jelen szakmai programban meghatározott feladatok ellátására tekintettel.

Az együttműködés keretében biztosítani kell az információk átadását, a kölcsönös konzultációkat, tapasztalatcseréket. Az együttműködés során az érdekeltek írásban vagy szóban közlik egymással azokat az adatokat, panaszokat, vizsgálati eredményeket, stb. amelyek a közös célok eléréséhez, illetve a közös feladatok legjobb ellátásához szükségesek.


V. Az ellátandó célcsoport megnevezése

Borzavár község Veszprém megye Zirci Járásában „Zirctől 5 km távolságra, a Magas-Bakonyban helyezkedik el. Délkeleti szomszédja Zirc város, a járás székhelye. Északi szomszédja Porva község. A 709 m magas Kőris-hegy, a Bakony legmagasabb pontja légvonalban 5 km-re van. Itt található a Vajda Péter kilátó, ahonnan nagyszerű kilátás nyílik északra Pannonhalmáig, keleten a Vértesre és a Kelet-Bakonyra, délen a Balatonig elterülő tájra. A községen átvezet az Országos Kéktúra útvonal is.
A település beépített része a Borzavári-ér bal oldalán kiemelkedő Csárda-dombon a Templom-hegy oldalára is felkapaszkodva, valamint a Síkos-dombon alakult ki. Tengerszint feletti magassága 380 m és 420 m között változik. E magasság képezi a Hódos-ér és a Borzavári-ér vízválasztóját is, a község északi oldalán keletkező csapadékvizek az előbbin, míg a község déli oldalán képződők az utóbbin keresztül jutnak a Cuha patakba. A Hódos-ér és a Cuha-patak egyesülését követően azonban mint Bakony-ér folytatják útjukat a Dunába.

A község infrastrukturális ellátottsága viszonylag jó, a vezetékes ivóvíz, szennyvízhálózat, villanyhálózat, földgáz ki van építve. A közúti közlekedés járatsűrűsége is megfelelő.


Közszolgáltatások:
A közigazgatási szolgáltatások helyben történő igénybevételére csak részben van lehetőség. Borzavár Községi Önkormányzat 2013. január 1-jétől a Zirci Közös Önkormányzati Hivatalhoz csatlakozott.  A Zirci Közös Önkormányzati Hivatal Borzavári Kirendeltségén helyben megoldott az ügyek egy részének intézése, azonban az okmányirodai, gyámhivatali ügyintézésre Zircre kell utazni. 
A postai szolgáltatás is helyben biztosított. 

A háziorvosi szolgálat székhelye Zirc város, a vállalkozó felnőtt háziorvos heti 2 alkalommal rendel. A rendelési idő hétfőn 13-15, csütörtökön 11-13 óra között. A vállalkozó gyermek háziorvos havonta 2 alkalommal rendel. A rendelési idő szerdai napon 11-11.30 óra között. Az orvosi rendelő az önkormányzati tulajdonú épületben található.
Gyógyszertár helyben nincs, Zircre kell beutazni a lakosságnak gyógyszerekért.
A gyermekjóléti szolgáltatás a családsegítés a Zirci Önkormányzati Szolgáltató Központ Család- és Gyermekjóléti Szolgálata által biztosított. A kijelölt családgondozó elérhetősége: Zirc, Alkotmány u. 14. 

A településen élő óvodás korú gyerekek, helyben járnak óvodába, melyet az Önkormányzat a Zirc és Lókút Óvodatársulás útján tart fenn. Az Óvoda jelenleg Borzavári Manókert Óvoda elnevezéssel a Zirci Benedek Elek Óvoda és Bölcsőde tagintézményeként működik. Az óvodában melegítő konyhára rendelkezik az Önkormányzat külön engedéllyel. Borzavár Községi Önkormányzat gyermekétkeztetési feladatait erre vonatkozó Megállapodás alapján Zirc Városi Önkormányzat biztosítja az általa alapított és fenntartott Zirci Önkormányzati Szolgáltató Központ (a továbbiakban: ZÖSZK) intézmény keretein belül. A normál ételek a ZÖSZK konyháin kerülnek előállításra. Az általános iskolás és óvodás gyermekre tekintettel szülő – 2019. évben - nem kérelmezett speciális étkezés biztosítását, így ilyen jellegű étkezés biztosítására nem volt szükség. Amennyiben erre szükség lesz a ZÖSZK a Zirci Erzsébet Kórház-rendelőintézet által működtetett konyhával – az ottani dietetikus közreműködésével - kötött szerződés alapján biztosítani tudja a speciális diéta bármely formáját. Az ebédet és az uzsonnát Zircről (Zirci Önkormányzati Szolgáltató Központ konyhájáról) szállítja a Falugondok.
A községben van Kultúrház. Rendelkezünk sportpályával, a Könyvtár a Kultúrház (Borzavár, Fő út 41.) épületében kapott helyet, amely az Eötvös Károly Megyei Könyvtár (Veszprém) szolgáltató helyeként működik.
Az eMagyarország Pont az Önkormányzat épületében és a Könyvtárban érhető el, amelyet az Önkormányzat működtet.
A házi segítségnyújtás feladatellátás is a Zirci Járás Önkormányzati Társulásban való részvétellel történik. 
Szociális étkeztetést az Önkormányzat vásárolt étkeztetés útján biztosítja. Az ebédet a szociális étkeztettek számára a Falugondok szállítja Zircről. Az Önkormányzat által megkötött szerződés alapján az étkeztetést biztosító szolgáltató a normál és diétás étkeztetés vonatkozásában is a Szent Bernát Idősek Otthona (Székhelye: 8420 Zirc, Köztársaság u. 3.) 

A szociális étkeztetés szállításáról az Önkormányzat tulajdonában álló Citroen Berlingo típusú gépkocsival gondoskodik.

1. Lakossági szolgáltatások

A lakosság a település méretéből adódóan a kereskedelem és lakossági szolgáltatások területén jelentős hátrányt szenved.
A településen három élelmiszerbolt működik. Iparcikkekhez a településen nem tud helyben hozzájutni a lakosság.  Gázpalack-csere telepet mindhárom élelmiszerbolt működtetője üzemeltet, tápbolt nem működik a faluban. 
A lakossági szolgáltatások közül kevés áll helyben rendelkezésre.  Ezen kívül banki szolgáltatások, helyi piac, gyógyszertár, orvosi ügyelet igénybevételére nincs mód. A házi orvosi rendelés korlátozottan működik a településen (hétfőn: 13.00-15.00 óra és csütörtök: 11.00-13.00).

2. A település demográfiai mutatói, szociális jellemzői

Demográfiai adatok 2019. december 31-i állapot alapján

	
	2019. év
(főben)

	Állandó lakosságszám
	
761

	0-14 éves
	
113

	14-18 éves
	
27

	0-18 éves összesen
	
140



Orvosi szakrendelésre, Kormányablakban történő ügyintézésre, Zircre (oda-vissza) 12 km-t, vagy Veszprémbe (oda-vissza) 62 km-t kell utazni. A gyógyszerellátás a falugondnok közreműködésével oldható meg, mivel a községben nincs gyógyszertár. Jelenleg egy Citroen Berlingo gépjárművel rendelkezünk, mely a falugondnoki szolgáltatások ellátására alkalmas.


3. Közösségi élet, civil szervezetek

A községben viszonylag élénk a közösségi élet, két egyesület: a Borzavári Faluszépítő Egyesület és a Manócskákért Egyesület az óvodásokért, valamint a Borzavári Népdalkör működik. A közösségi életben a történelmi egyház is tevékenyen részt vesz.

A fentiek indokolják a falugondnoki szolgálat működtetését, az ellátottak körének bemutatása az egyes szolgáltatás elemeknél részletesen történik.


VI.  Az ellátás igénybevételének módja

A szolgáltatással ellátott település lakossága a helyben szokásos tájékoztatási módozatok szerint értesül a lehetőségekről. A lakosok szolgáltatás iránti igényeiket a falugondnoknál személyesen vagy telefonon, továbbá a Zirci Közös Önkormányzati Hivatal Borzavári Kirendeltségén személyesen, írásban vagy telefonon jelezhetik.  
A szolgáltatásra igényt tartó személy a településen belüli szolgáltatási igényét minimum 1 munkanappal előbb bejelentheti és egyeztetheti a falugondnokkal, a településen kívüli szolgáltatási igényét pedig 1 munkanappal előbb kell bejelentenie és leegyeztetnie. A feladatellátás egyrészt a bejelentés sorrendjétől, másrészt a bejelentett probléma fontosságától függ. 

Azon szolgáltatási, szállítási igényeket, amelyek eltérnek a rendszeres tevékenységektől, a fenntartóval kell egyeztetni.
A falugondnoki szolgáltatás során az igények teljesítésének mérlegelésekor ügyelni kell arra, hogy az időben is rendszeres, közvetlen, személyes szolgáltatások körébe tartozó alapellátási feladatok nem sérülhetnek, valamint a gazdaságosság szempontjának figyelembe vételével kell dönteni.

A falugondnoki szolgáltatás jogszabályban meghatározott szolgáltatásainak igénybevétele térítésmentes.

VII. Egyéb – a szolgáltatás fenntartásával kapcsolatos – előírások

1. Személyi feltételek

A falugondnok köteles elvégezni a fenntartó által finanszírozott, munkakör betöltéséhez szükséges falugondnoki alapképzést.
A falugondnok köteles a munkáltató által támogatott kötelező továbbképzéseken részt venni, és a közalkalmazottak számára előírt kreditpontokat megszerezni. 
A falugondnok számára lehetőséget kell biztosítani – a feladatellátáshoz szükséges – közösségi összejöveteleken való részvételre, a szakmai szervezetekkel (megyei vagy regionális falugondnoki egyesületek, Magyar Tanya- és Falugondnoki Szövetség, regionális módszertani osztály, stb.) történő kapcsolattartás.
A falugondnok köteles a szociális szolgáltatást végző munkatársakra vonatkozó etikai szabályokat betartani.     
A falugondnok köteles minden munkanapon, illetve a munkaidőn túli munkába rendelés esetén az előírt időben munkára jelentkezni munkavégzésre alkalmas állapotban.

A falugondnok esetleges egészségügyi, fiziológiai állapotváltozását köteles munkaadójának mielőbb jelenteni, hogy helyettesítése megoldható legyen. Ez különösen vonatkozik a gépjárművezetés alóli felmentésre, amennyiben esetleg más feladatok ellátásban az említett problémák miatt nem akadályozott. 

2. A falugondnok helyettesítése

A fenntartó a falugondnok távolléte esetén is köteles a feladatot képzett munkaerővel ellátni az adott évben előírt munkaórák teljes mennyiségében. A helyettesítés megoldható: 
– Akkreditált képzésen tanúsítványt szerzett helyettes falugondnokkal vagy 
– A földrajzilag elérhető legközelebbi településsel kötött együttműködés alapján az ott dolgozó falugondnok igénybevételével, illetve 
– A falugondnoki alapképzésnél magasabb iskolai végzettséggel rendelkező szociális/humán képesítéssel rendelkező személy feladatellátásával.


3. Tárgyi feltételek

A falugondnoki gépjárművet zárt helyen, Borzavár, Fő út 43. szám alatt kell tárolni, a falugondnok köteles a falugondnoki gépjárművet használat után minden nap ezen a helyen leállítani. 
A falugondnok köteles a gépkocsit rendben, tisztán tartani, a szervizigényt figyelemmel kísérni (km-óraállás).

A falugondnok jogosult a szolgáltatással kapcsolatos iratokba betekinteni és a falugondnoki gépjármű mellett a feladatellátásához szükséges egyéb, a szolgáltatást fenntartó rendelkezésére álló eszközöket is használni (számítógép, internet, telefon stb).

A fenntartó saját költségén – az ellátottakkal való kapcsolattartás, a megoldandó feladatokról való gyors értesülés és a hasonlóan gyors problémamegoldás érdekében – mobiltelefon használatát biztosítja a falugondnok számára.

A falugondnok tevékenységének, a szolgáltatások igénybevételének dokumentálására az alábbi dokumentumokat használja:
- gépjármű menetlevele,
- a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I.7.) SzCsM rendelet 8. melléklete szerinti tevékenységi napló.


Borzavár, 2020. május 29.

								   ………………………………..						 	                                 Dombi László István
									      polgármester
Záradék:

A falugondnoki szolgálat szakmai programját Borzavár Község Polgármestere Borzavár Községi Önkormányzat Képviselő-testülete nevében a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében meghatározott hatáskörében eljárva meghozott 12/2020.(V.29.) határozatával jóváhagyta.

Borzavár, 2020. május 29.				

								        ……………………………
  							    	           Dombi László István
								                  polgármester

